Ole Hækkerup (S), 2011-03-04:
Jeg beklager selvfølgelig, hvis bemærkningerne til forslaget har forvirret Dansk Folkepartis ordfører.
Det var ikke intentionen.
Det kan jeg sige med det samme.
Men lad mig så for at være sikker på at have mejslet budskabet i sten sige, at det, der er vores intention, er at få kigget på renten, så vi spørger os selv, om det virkelig ikke er muligt at sætte den lavere.
Der kan man jo hente en vis inspiration ved at kigge uden for landets grænser.
Det er intentionen i forslaget.
Jeg tror, at hr. Per Dalgaard skal forstå det sådan, at jo højere en rente vi vælger, jo mere ufordelagtigt kommer det til at se ud at lave nogle investeringer, der har en rigtig lang løbetid.
Det er jo lige præcis det, vi har, hvis vi ser på solvarme eller geotermi.
Det er det ene.
Det andet element er så, at når vi laver investeringer på præcis det her område, må man jo sige, hvilket også allerede har været nævnt i debatten, at noget af det, der er vigtigt, er, at eksempelvis sol- eller jordvarme jo ikke er noget, der koster noget.
Det er jo ikke sådan, at vi bliver beskattet af, hvor meget vi bruger solen.
Derfor er investeringer på det område jo noget andet.
Og så har jeg ikke engang snakket om, hvad det kunne give af vækst og beskæftigelse, hvis vi satsede på noget af det her, hvad det kunne give af nye erhvervsmuligheder og om det ansvar, der selvfølgelig ligger i at bruge ikkefossile energikilder.
Netop når vi diskuterer energi- og klimapolitik, ligger ansvaret for de kommende generationer jo på flere planer.
Der er selvfølgelig det, der handler om økonomi, men det handler så sandelig også om, hvad for nogle muligheder vi overlader til børn og børnebørn, altså hvor meget vi belaster klimaet i dag.
Jeg mener godt – og det mener jeg der er belæg for, hvis vi kigger uden for landets grænser – at vi inden for det, der er ansvarlig økonomi, kunne have en lidt lavere rente.
Og noget af det, jeg kunne have håbet på der var kommet ud af diskussionen i dag, er da, at der havde været en åbenhed til at kigge på det her.
Jeg siger ikke, at vi skal efterligne lige præcis England, jeg siger ikke, at vi skal efterligne lige præcis Tyskland, jeg siger bare, at det da må vække lidt til eftertanke i Danmark, når det kan være økonomisk ansvarligt i lande, som vi umiddelbart kan sammenligne os med, at vi så ikke er i stand til at overveje, om vi skulle bevæge os bare lidt i den samme retning.
Bag det begreb, vi jo er i gang med at diskutere her, ligger selvfølgelig en diskussion af, hvilket ansvar vi, der lever nu, har over for fremtidige generationer.
Hvilken vægt skal vi tillægge fremtidige generationer?
Det kan man gøre ved at indregne fremtidige fordele ved en investering i dag.
Så kan man anvende en rentesats, der giver rabat på fremtiden.
Dermed kommer den til at fremstå mere tiltrækkende i forhold til eksempelvis forbrug her og nu.
Som det allerede har været fremme i debatten, er det jo ikke svært at finde gode folk, der opfordrer regeringen til at få kigget på renten igen.
Hvis vi kigger på Danmarks Vindmølleforening, fremlagde den i oktober en plan for, hvordan man kunne sætte gang i udbygningen af vindmøller, og et af forslagene var også at kigge på renten.
Som det allerede har været nævnt, bruger Tyskland, Sverige, Norge, Frankrig og Storbritannien, altså de fleste af vores nabolande, en lavere rente, når de beregner, hvad der er idé i.
Problemet i et energi- og klimaperspektiv er, at de initiativer, vi har sat i søen for at blive fri af de fossile brændsler, bliver særlig hårdt ramt af den høje rente.
Mange af projekterne, og vi har allerede været omkring geotermi og solvarme, er investeringstunge og har en lang tilbagebetalingstid.
De tjener sig først tilbage over mange år gennem sparede udgifter til olie og gas eller kul, og de kommer med den høje rente dermed til at se unødigt dyre ud som investeringer.
Klimainvesteringer bliver særlig hårdt ramt, fordi de er meget langsigtede.
Så det er faktisk ikke blot et spørgsmål om fremtidige generationers velfærd.
Det handler på den måde også om vores velfærd her og nu, og dermed handler det også om vores muligheder for at skabe nogle job her og nu.
Regeringen har netop fremlagt sin energistrategi.
Det havde set med vores briller været oplagt også der at medtage, hvad regeringen – i øvrigt helt uden at tage penge op af lommen – kunne gøre for at fremme de grønne investeringer.
Det fortæller os jo noget om regeringens prioriteter, ikke blot af fremtidige generationers velfærd, men også om vægten på klimapolitik og på job her og nu.
Når man ikke har medtaget dette element, som kunne være noget af det, der fremmede den udvikling, som vi ønsker af det danske energisystem, må det jo siges, at det på den måde meget godt illustrerer, om man har anskaffet sig en energi- og klimapolitik, der er så ambitiøs, som vi fra oppositionens side i hvert fald godt kunne ønske os.